CELEX: C2005/093/31
Language: el
Date: 2005-04-16 00:00:00
Title: Υπόθεση C-82/05: Προσφυγή της Επιτροπής των Ευρωπαϊκών Κοινοτήτων κατά της Ελληνικής Δημοκρατίας που ασκήθηκε την 17η Φεβρουαρίου 2005

16.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 93/17
            
         Προσφυγή της Επιτροπής των Ευρωπαϊκών Κοινοτήτων κατά της Ελληνικής Δημοκρατίας που ασκήθηκε την 17η Φεβρουαρίου 2005
   (Υπόθεση C-82/05)
   (2005/C 93/31)
   Γλώσσα διαδικασίας ελληνική
   Η Επιτροπή των Ευρωπαϊκών Κοινοτήτων, εκπροσωπουμένη από την κ. Μαρία ΠΑΤΑΚΙΑ, Νομικό Σύμβουλο της Νομικής Υπηρεσίας της Επιτροπής με τόπο επιδόσεων στο Λουξεμβούργο, άσκησε την 17η Φεβρουαρίου ενώπιον του Δικαστηρίου των Ευρωπαϊκών Κοινοτήτων προσφυγή κατά της Ελληνικής Δημοκρατίας
   Η προσφεύγουσα ζητεί από το Δικαστήριο να αναγνωρίσει ότι:
   
               1.
            
            
               η Ελληνική Δημοκρατία,ταυτίζοντας τη διαδικασία τελικού ψησίματος ή αναθέρμανσης των προϊόντων « bake-off » με τη διαδικασία πλήρους αρτοποίησης και υπάγοντάς την στις προϋποθέσεις της σχετικής με την αρτοποιία νομοθεσία, εισάγει εμπόδια στην εισαγωγή από άλλα κράτη μέλη και εμπορία στην Ελλάδα προϊόντων « bake-off » και παραβαίνει τις υποχρεώσεις που υπέχει δυνάμει του άρθρου 28 της συνθήκης ΕΚ,
            
         
               2.
            
            
               να καταδικαστεί η Ελληνική Δημοκρατία στα δικαστικά έξοδα
            
         Ισχυρισμοί και κύρια επιχειρήματα:.
   
               1
            
            
               Κατόπιν καταγγελίας, η Επιτροπή πληροφορήθηκε ότι, ελλείψει ειδικής νομοθεσίας σχετικά με το ψωμί και τα προϊόντα αρτοποιίας που είναι είτε ημιψημένα είτε πλήρως ψημένα και κατεψυγμένα, η μέθοδος « bake-off » θεωρείται από τις ελληνικές αρχές πλήρης διαδικασία παρασκευής και ψησίματος ψωμιού. Ως εκ τούτου, οι ελληνικές αρχές επιτρέπουν το σύντομο τελικό ψήσιμο ή την αναθέρμανση των εν λόγω προϊόντων στο σημείο πώλησης μόνο εάν αυτό πληροί όλες τις προδιαγραφές που απαιτούνται για τα αρτοποιεία, παρά το γεγονός ότι η μέθοδος «bake-off » συνίσταται μόνο στο σύντομο τελικό ψήσιμο ημιψημένου ψωμιού ή στην αναθέρμανση κατεψυγμένου και πλήρως ψημένου ψωμιού, και σε κανένα από τα προηγούμενα στάδια παρασκευής και ψησίματος. Συνεπώς, τα προϊόντα «bake-off » δύνανται να διατεθούν στην ελληνική αγορά είτε από τα σημεία πώλησης που πληρούν τις προδιαγραφές των αρτοποιείων, αφού ψηθούν τελείως ή αναθερμανθούν, είτε από γενικά καταστήματα τροφίμων ως ημιψημένα ή κατεψυγμένα προϊόντα αρτοποιίας, έτσι ώστε ο καταναλωτής να μπορεί αργότερα να αναλάβει το ψήσιμο ή την αναθέρμανση των εν λόγω προϊόντων. Σε αμφότερες τις περιπτώσεις, κατά την γνώμη της Επιτροπής, τα προϊόντα « bake-off » καθίστανται, ως εκ τούτου, λιγότερο ελκυστικά για τον καταναλωτή σε σύγκριση με άλλα ψημένα προϊόντα αρτοποιίας.
            
         
               2
            
            
               Η Επιτροπή θεωρεί ότι ο τρόπος με τον οποίο οι ελληνικές αρχές ερμηνεύουν και εφαρμόζουν την ισχύουσα νομοθεσία οδηγεί ουσιαστικά σε απαγόρευση της εμπορίας τελικά ψημένων ή αναθερμασμένων προϊόντων « bake-off » σε γενικά καταστήματα τροφίμων, (super markets) εφόσον τα προϊόντα « bake-off » θεωρούνται – εσφαλμένα- από τις ελληνικές αρχές ότι υπόκεινται στις αυξημένες απαιτήσεις οι οποίες γενικώς εφαρμόζονται στην παρασκευή και το ψήσιμο πλήρους ψημένου ψωμιού και προϊόντων αρτοποιίας.
            
         
               3
            
            
               Σύμφωνα με την Επιτροπή, εφόσον το σύντομο τελικό ψήσιμο ή η αναθέρμανση εκτός αρτοποιείου είναι το ιδιαίτερο χαρακτηριστικό που διακρίνει τα προϊόντα «bake off » από τα άλλα προϊόντα αρτοποϊίας, η εφαρμογή της ελληνικής νομοθεσίας για την αρτοποίηση στα προϊόντα « bake off » δεν μπορεί να θεωρείται ζήτημα σχετικό με όρους πώλησης κατά την έννοια της απόφασης στην υπόθεση Keck και Mithouard και επομένως εμπίπτει στο πεδίο εφαρμογής του άρθρου 28 της συνθήκης ΕΚ.
            
         
               4
            
            
               Η Επιτροπή φρονεί επίσης ότι οι περισσότεροι όροι που επιβάλλονται στη μέθοδο « bake off » είναι σαφώς αδικαιολόγητοι και δυσανάλογοι, εφόσον η μέθοδος αυτή έγκειται μόνο στο σύντομο τελικό ψήσιμο ή στην αναθέρμανση ημιψημένου ή πλήρως ψημένου κατεψυγμένου ψωμιού ή προϊόντων αρτοποιίας. Επιπλέον, η Επιτροπή εκτιμά ότι οι όροι αυτοί είναι εξαιρετικά επαχθείς για όλα τα γενικά καταστήματα τα οποία καλούνται να πληρούν τις προδιαγραφές αρτοποιείων.
            
         
               5
            
            
               Η Επιτροπή θεωρεί επομένως ότι η Ελληνική Δημοκρατία παραβαίνει τις υποχρεώσεις που υπέχει δυνάμει του άρθρου 28 της συνθήκης ΕΚ.